Belastingbetalers dok steeds op vir Zuma se gelagPresident Jacob Zuma. Foto: Nardus Engelbrecht/SAPA Asof al die onthullings oor staatskaping onder sy bewind nie genoeg is nie, het dit nou ook aan die lig gekom dat oudpres. Jacob Zuma en sy vroue die afgelope jaar sowat ŉ miljoen rand van die belastingbetaler ontvang het vir vervoer-, reis-, verblyf-, selfoon-, administrasie-, kantoor- en regskoste. Die feite blyk uit ŉ antwoord deur pres. Cyril Ramaphosa op ŉ parlementêre vraag deur die DA-hoofsweep in die Nasionale Vergadering, John Steenhuisen. Steenhuisen wou by Ramaphosa weet watter uitgawes die presidensie sedert Zuma se bedanking op 14 Februarie verlede jaar aangegaan het namens Zuma wat reise en ander voordele betref. Ramaphosa het geantwoord dat Zuma se binnelandse vlugte (vir hom en – telkens – een van sy vroue) R150 668,38 bedra het. Zuma is op ŉ onbeperkte aantal binnelandse vlugte vir hom en een van sy wederhelftes (dit hoef nie altyd dieselfde een te wees nie) geregtig. Die restant van R837 444,41 is uitbetaal aan selfoonkoste, motorhuur, verblyf, administrasie, kantoorkoste, twee personeellede en uitgawes aangegaan deur die mevroue Zuma. Benewens dié aardige uitgawe ontvang Zuma ŉ pensioen van R2,9 miljoen per jaar en elkeen van die vier mevroue Zuma ŉ pensioen van R1,45 miljoen per jaar. Volgens Ramaphosa weet die presidensie nie wat die doel of bestemming van Zuma se reise was nie, aangesien die presidensie geen sê daaroor het nie. Hulle betaal net daarvoor, soos bepaal.